**MIZAJOU SITIYASYON AN:**

Pwosesis flite nan lè nan kèk pati nan Konte Plymouth ak flite sou kamyon nan sid Konte Worcester yo **kòmanse jou ki te Madi 27 Out 2024 la nan aswè**. Li enpòtan pou sonje sa depann de kondisyon meteyolojik yo, epi plan yo ka chanje nan dènye minit. **Yo pibliye kat toude zòn y ap flite yo sou sit entènèt sa a:** [**Mosquito Spray Map (massnrc.org)**](https://massnrc.org/spray-map/Region/List). Chak jou y ap met kat sa yo ajou pou yo ka reflete zòn yo te flite nan lannuit avan an. Zòn konsène yo nan lis ki anba a :

* FIN FÈT: Flite nan lè ap fèt nan Konte Plymouth nan kote sa yo: Tout vil Carver a nèt ak kèk pati nan vil sa yo: Halifax, Kingston, Middleborough, Plymouth, Plympton, Rochester, epi Wareham
* FIN FÈT: Y ap flite ak kamyon nan senk (5) vil sa yo ki nan sid Konte Worcester: Douglas, Dudley, Oxford, Sutton, and Uxbridge

Akoz bezwen pou kenbe yon fleksibilite pou adapte ak kondisyon meteyolojik yo, si w nan youn nan zòn y ap flite yo, ou ta dwe mete nan tèt ou y ap flite zòn ou an chak aswè jiskaske w al verifye nan kat flite a pou w ka konfime yo te flite zòn ou a reyèlman vre. Si w ta remake avyon nan syèl la oswa kamyon nan zòn ou a avan solèy kouche, swa y ap pozisyone yo oswa y ap fè konesans ak zòn nan avan yo kòmanse flite.

**Kesyon Moun Poze Souvan Konsènan Flite Kont EEE**

**Kisa Ansefalit Ekin Delès (EEE) la ye?**

Ansefalit Ekin Delès (Eastern Equine Encephalitis, EEE) se yon maladi ki ra men ki grav ki ka afekte moun tout laj yon viris lakoz. EEE a jeneralman pwopaje bay moun lè yon moustik ki enfekte ak viris la rive pike moun. EEE a ka lakoz maladi grav epi li ka abouti jiska lanmò nan nenpòt gwoup laj; sepandan, moun ki gen mwens pase 15 lane epi plis pase 50 lane yo plis an danje. EEE a pa parèt chak ane, men baze sou prèv kounya yo, gen gwo risk pou ta gen ka moun ki enfekte nan 2024 la.

**Kisa sa vle di lè yo jwenn echantiyon moustik ki pozitif?**

Paske EEE pa parèt chak ane, idantifikasyon viris EEE a nan moustik montre viris la aktif pandan sezon aktyèl la. Gen de (2) kalite moustik ki ka pote EEE: espès ki mòde zwazo yo ak espès ki mòde mamifè yo. Lè yo jwenn viris la nan moustik ki mòde mamifè yo, risk pou maladi lakay moun nan ogmante paske moustik sa yo gen plis chans pou yo mòde moun. Baze sou rezilta pozitif EEE nan moustik ane sa a, sou ka ki parèt lakay bèt ak moun, ak kondisyon anviwònmantal ki prevwa yo, gen yon gwo risk pou gen ka moun ki enfekte ki parèt nan kèk pati nan Sidès Massachusetts ak nan Sid Konte Worcester.

**Kisa ki ka fèt pou redui risk EEE?**

Konprann risk la epi ret vijilan sou pratik konpòtman pwoteksyon pèsonèl se pi bon mwayen pou redui risk EEE. Aksyon pwoteksyon sa yo gen ladan:

* itilize repousan ki gen engredyan aktif ki anrejistre nan EPA daprè enstriksyon ki sou etikèt la chak fwa ou deyò;
* lè ou deyò, mete rad ki kouvri po w;
* repwograme aktivite ki te gen pou fèt alabèl etwal yo pou evite lè ki nan entèval lè solèy kouche ak granmaten;
* verifye griy yo epi repare twou yo oswa ranplase sa ki pa byen ajiste yo; epi
* li enpòtan tou pou redui sifas kote dlo yo rete dòmi, kote moustik yo ka repwodui (pa egzanp, retire fatra, po flè, basen zwazo, vye kawotchou, oswa lòt resipyan ki kenbe dlo). Sa trè itil pou diminye risk viris Nil Oksidantal la, men tou se yon bon pratik kont EEE.

Nan kominote ki fè pati yon distri Kontwòl Moustik (Mosquito Control District, MCD), Konsèy lokal Lasante a travay ak MCD pou pran desizyon konsènan aktivite kontwòl ki ka gen ladan diminisyon sou popilasyon moustik yo pandan yo toujou nan estad devlopman oswa lav yo, epi diminye nan popilasyon moustik adilt k ap vole yo nan itilize metòd flite atè ak kamyon.

**Kilè yo anvizaje flite ensektisid nan lè a?**

Nan sitiyasyon kote gen gwo risk maladi lakay moun, plan repons leta a rekòmande pou flite pestisid nan lè nan lasware ak pandan lannuit pou diminye sou kantite moustik adilt ki enfekte nan zòn ki gen gwo risk yo. Yo deja ap flite atè sou kamyon nan kèk kominote nan Massachusetts.

Li enpòtan pou konnen, byenke yo konsidere flite nan lè a nesesè pou diminye nan risk pou moun, **li p ap elimine risk la** Li esansyèl pou moun k ap viv nan zòn yo pwoteje tèt yo pou moustik pa pike yo nan lè moustik yo pi aktif, nan aplike repousan lè yo deyò, nan drene dlo ki dòmi kote moustik yo ka repwodui, epi nan repare griy yo.

**Poukisa yo flite atè sou kamyon nan Konte Worcester tandiske yo flite nan lè nan Konte Plymouth?**

Nan Konte Plymouth, Distri Kontwòl Moustik la flite atè sou kamyon pou bay repons ak yon kantite moustik ki te enfekte ak EEE pandan sezon an. Risk la, de tout fason, li toujou elve. Akoz risk sa a ki ap pèsiste, yo pral flite nan lè pou konplete travay ki te deja ap fèt nan rejyon ki gen gwo risk yo nan Konte Plymouth. Nan sid Konte Worcester, se sèlman de (2) nan vil ki gen gwo risk oswa risk kritik ki manm Distri Kontwòl Moustik la. Yo flite sou kamyon nan vil sa yo pou ede diminye risk la, men yo pa fè sa nan senk (5) lòt vil yo. Nan zòn sa a, yo pral flite atè sou kamyon nan senk vil sa yo ki poko sibi okenn flite kont moustik pou redui risk la.

**Kijan pwosesis flite atè sou kamyon ak flite nan lè a fèt?**

Flite a kòmanse bonè nan lasware epi li kontinye jiska 4:30 AM plizoumwen nan maten pwochen jou a. Pwofesyonèl nan kontwòl moustik yo aplike yon pestisid ki apwouve pou sa sou fòm flit volim ba anpil (ULV spray) Flitè ULV yo gaye ti gout ayewosòl trè fen ki rete nan lè a epi touye moustik adilt yo lè yo antre an kontak ak yo.

**Konbyen tan sa pran pou flite nan lè ak pou flite atè sou kamyon?**

Yon flite efikas depann anpil sou kondisyon meteyolojik yo, epi sa vle di dèle yo prevwa epi dat y ap fini ka chanje. Y ap pataje enfòmasyon yo ofiramezi yo disponib.

**Ki pwodui pestisid yo pral itilize pou flite?**

Pestisid yo itilize pou flite nan lè a rele Anvil 10+10, yon pwodui ki anrejistre nan EPA, ki sibi anpil tès epi yo itilize ni lè y ap flite atè ak lè y ap flite anlè nan peyi Etazini pou kontwole moustik. Anvil 10+10 gen de (2) engredyan aktif: Simitrin ak Bitoksid pipewonil (PBO). Simitrin nan se yon ensektisid piretwoyid ki touye ensèk yo lè yo antre an kontak dirèk avèk li. Yo jwenn Simitrin tou nan pwodui pestisid yo itilize andedan kay yo, chanpou pou bèt domestik, ak tretman pou kontwole tik. Yo sèvi ak Bitoksid pipewonil la pou ogmante kapasite Simitrin nan genyen pou l touye moustik yo. Simitrin ak PBO a dekonpoze lè yon an kontak ak limyè epi ak lè epi byen rapid yo vin pa aktif ankò ak yon demi vi ki mwens pase yon jou nan lè ak sou plant yo. Konpoze ki nan pwodui sa a efikas anpil nan touye moustik atravè lemond depi plis pase 20 lane.

**Èske yo itilize pestisid sa yo lòt kote pou kontwole moustik?**

Wi. Lòt Eta (pa egzanp, New York, New Jersey, Illinois, Delaware, North Carolina, Arkansas, Florida, Alabama, Louisiana, Texas) aplike menm pwodui sa yo trè souvan.

**Èske flit sible ki fèt atè ak anlè ak adiltisid sa yo ka afekte ensèk oswa bèt sovaj yo?**

Ajans Pwoteksyon Anviwònman (Environmental Protection Agency, EPA) Etazini an te evalye sekirite pestisid sa yo epi yo te jwenn yo pa poze pyès risk ki pa rezonab pou zwazo oswa mamifè, si yo itilize pwodui a daprè enstriksyon ki sou etikèt la.

Anvil oswa lòt pestisid ki sanble ak li yo toksik pou envètebre k ap viv sou tè oswa nan dlo (egzanp, demwazèl, vonvon) ak pou pwason. Gen mwens risk pou pwason ki nan gwo etan pase sa ki nan piti yo epi risk yo minim pou gwo dlo sifas (rivyè, lak elatriye) yo. Sila yo ki gen ti etan dekoratif pou pwason nan lakou yo, yo kapab anvizaje kouvri yo pandan lannuit y ap flite a. Yo ka dekouvri etan pwason sa yo nan maten apre yo fin flite.

**Èske gen yon risk pou sous dlo potab yo?**

Non, flite nan lè pa ta dwe gen pyès enpak sou dlo sifas oswa dlo potab. Yo katografye sous dlo potab sou sifas yo epi yo p ap flite depi anlè sou rezèvwa ki la pou founi dlo sa yo. Epitou, byen vit pwodui a vin pa aktif ankò epi li dekonpoze nan limyè solèy ak nan lè a, li pa fonn fasil nan dlo, epi mikwo òganis yo fè li dekonpoze nan ti kouran dlo ak sou gwo dlo sifas (rivyè, lak elatriye) ki resevwa limyè solèy la. Kidonk, nou pa prevwa jwenn rès pwodui a nan dlo. Akoz karakteristik sa yo epi poutèt yo p ap flite sou rezèvwa ki la pou founi dlo potab yo, yo pa prevwa pyès kontak pwodui a sou dlo potab.

**Èske gen enpak sou sante ki asosye ak kontak ak Anvil 10+10?**

Yo aplike Anvil 10+10 avèk yon ayewosòl volim ba anpil ki sèvi ak yon ti kras ensektisid. Li pa pwobab ditou pou yon moun ta an kontak ak yon kantite ki ta lakoz efè negatif sou sante. Malgre prekosyon espesyal yo pa nesesè pou pifò moun, moun ki abite nan zòn ki afekte yo ki prefere evite oswa minimize kontak ka rete andedan lakay yo pandan y ap flite a. Moun ki konnen yo gen sansiblite ak pwodwi chimik oswa pwoblèm respiratwa, tankou opresyon, nou ankouraje yo rete andedan kay la pandan y ap flite a pou diminye chans pou yo agrave pwoblèm sante sa yo. Pa gen pyès danje si yo manje legim ak fwi ki grandi nan zòn yo trete a oswa sèvi ak dlo pou bwè yo pran nan dlo sifas toupre kote y ap flite yo.

 **Èske gen prekosyon mwen ta dwe pran si yo flite nan zòn mwen an?**

Se lannuit yo flite epi engredyan aktif pwodui pestisid yo itilize pou aplike depi anlè pou kontwole moustik yo an jeneral dekonpoze byen rapid epi yo pa kite okenn rès. Malgre sa pa nesesè pou pifò moun, gen suivi ki ka fèt nan zòn kote yo pwograme pou flite yo. Moun ki konnen yo gen sansiblite ak pwodwi chimik oswa pwoblèm respiratwa, tankou opresyon, nou ankouraje yo rete andedan kay la pandan y ap flite a pou diminye chans pou yo agrave pwoblèm sante sa yo. Lòt etap yo ka anvizaje yo gen ladan:

* Moun ki nan zòn y ap flite yo ka fèmen fenèt yo epi etenn vantilatè ki rale lè soti deyò. Etenn klimatizè yo oswa parametre yo pou lè resikile anndan an. Lè li fè cho anpil, ou ka louvri fenèt yo oswa limen vantilatè ak klimatizè yo yon ti kras tan apre yo fin flite nan lè a.
* Mete bèt domestik yo andedan pandan y ap flite a. Byenke bèt domestik ki ret deyò yo ka an kontak ak yon ti kantite Anvil 10+10, yo pa prevwa y ap sibi pyès efè nefatif sou sante yo akoz flite a. Gen anpil pwodui pestisid (pa egzanp, kolye kont pis, chanpou pou bèt domestik, likid kont parazit) ki gen pwodui ki sanble ak Anvil 10+10 la yo itilize dirèkteman sou bèt domestik yo pou kontwole tik ak ensèk yo.
* Si rad oswa bagay ki dwe ret deyò te an kontak ak pwodui a pandan flite a, lave yo ak savon epi ak dlo.
* Pa gen prekosyon espesyal oswa peryòd datant ki pou respekte pou pisin ki deyò yo.

Jan sa mansyone pi wo a, moun yo ka vle kouvri ti etan dekoratif ki nan lakou yo pandan lannuit y ap flite a. Yo ka dekouvri etan pwason sa yo nan maten apre yo fin flite.

**Èske gen restriksyon sou konsomasyon fwi ak legim ki soti nan jaden lafanmi oswa fèm lokal yo?**

Non. EPA Etazini a te etabli yon tolerans (nivo yo aksepte) pou pwodui a ki pèmèt yo ka aplike li sou yon gwo sifas kont moustik sou rekòt manje, rekòt fouraj, patiraj, ak nan zòn savann. Lè yo aplike li, li pa ta dwe kite pyès rès moun ka detekte sou rekòt manje yo, nan patiraj yo, oswa nan rekòt fouraj yo. Bèt yo ka fè patiraj nan zòn yo trete yo apre yo fin aplike pwodui a. Kòm toujou, konsomatè yo ta dwe rense ak dlo nenpòt fwi ak legim ki soti nan jaden lakay yo oswa yo achte avan yo prepare l oswa konsome l.

**Èske li nesesè pou mete bèt yo andedan pandan y ap flite a?**

Non. Bèt yo ka rete deyò pandan y ap flite a e yo ka kontinye manje zèb nan zòn yo trete yo.

**Èske moun ki fè gadinay myèl yo ta dwe pran prekosyon espesyal pou pwoteje myèl yo aprè yo fin flite nan lè a?**

Yo pa prevwa enpak negatif sou koloni myèl yo paske se lannuit yo pral flite anlè a. Si myèl yo rasanble deyò bwat myèl la(yo), moun k ap gade yo a dwe anvizaje mete yon kouvèti nan antre bwat myèl la(yo) oswa sou tout nich la(yo) nèt avèk yon twal mouye ki pa sere (twal sak, dra, elatriye) pou anpeche myèl yo soti epi antre an kontak dirèk ak pwodui a pandan y ap flite a. Retire kouvèti yo ak bwat anplis yo te mete sou bwat myèl yo nan maten lè sa posib apre flite a.

Si yo te aplike mistisid epi ta gen enkyetid konsènan vantilasyon pandan etap kouvèti yo te sijere anwo a, moun k ap gade myèl yo ka anvizaje ajoute yon bwat vid anplis anlè pou ogmante vantilasyon nan nich la pandan y ap flite a. Retire kouvèti yo ak bwat anplis yo te mete sou bwat myèl yo nan maten lè sa posib apre flite a.

Pwodui yo aplike a gen yon demi vi trè kout (yon jou) epi li pa pran tan pou l dekonpoze nan limyè solèy la. Depatman an te fè suivi sou bwat myèl yo nan ansyen pwosesis flite depi anlè menm jan yo e li pa t resevwa okenn rapò efè negatif sou myèl yo akoz yo te itilize pwodui sa a.

Pou tout kesyon siplemantè ki gen pou wè ak myèl, kontakte MDAR Crop ak Pest Services nan (617) 626-1700.

**Kisa m ta dwe fè si mwen panse mwen gen yon reyaksyon endezirab lakoz yo flite pestisid la?**

Si ou kwè ou santi yon efè sou sante w akoz pestisid, rele pwofesyonèl swen sante w oswa Sant Kontwòl Pwazon Massachusetts (Massachusetts Poison Control Center) nan 800-222-1222. Si ou bezwen atansyon medikal imedya, rele 911 pou asistans.

**Ki moun pou m kontakte pou aprann plis sou pwosesis flite nan zòn mwen an?**

Pou enfòmasyon sou eta repons 2024 pou EEE yo, konsilte sit entènèt sa a chak jou. Y ap pataje mizajou yo tou atravè medya lokal yo.

Pou enfòmasyon sou sa ki deja flite ak sa ki rete pou fèt, tanpri wè [2024 Massachusetts Aerial Spray Map](https://massnrc.org/spray-map/Region/List). Y ap mete kat sa a ajou ofiramezi enfòmasyon yo disponib.

Pou kesyon sou flite nan lè, kontakte MDAR Crop ak Pest Services nan mosquitoprogram@mass.gov.

Pou enfòmasyon ki pi ajou sou risk EEE epi kijan pou evite maladi a, rele Divizyon Epidemiyoloji DPH la nan (617) 983-6800 oswa vizite sit entènèt DPH la nan [Mosquito-borne Diseases | Mass.gov](https://www.mass.gov/mosquito-borne-diseases) pou rezilta sou moustik ki ajou, kat, epi a ki to oswa frekans yo jwenn echantiyon moustik ki pozitif yo.

Pou kesyon sou kontak ak pestisid la, rele Biwo Sante Klimatik ak Anviwònmantal DPH la nan (617) 624-5757 oswan nan imèl sou DPHToxicology@mass.gov

Pou enfòmasyon jeneral sou kontwòl moustik, kontakte Komisyon Konsèy Eta Reklamasyon ak Kontwòl Moustik nan MDAR nan (508) 281-6786.